надзорните си дейности.
 (78)
 По време на срещата Комисията прегледа по-подробно резултатите от наземните инспекции по SAFA на един въздушен превозвач със свидетелствo, издаденo в Русия, и се запозна с решението на ФАВТ да ограничи неговото свидетелство за авиационен оператор, така че да обхваща само вътрешните полети. С оглед на големия брой заявления за разрешение за ОТД, които не са довели до издаването от страна на EASA на разрешение за ОТД (19 случая от общо 62 заявления), Комисията поиска от ФАВТ отново да направи преглед на показателите за безопасност на засегнатите въздушни превозвачи преди следващото заседание на Комитета за авиационна безопасност.
 (79)
 Въз основа на наличната към момента информация, включително информацията, представена от ФАВТ по време на срещата на 22 март 2019 г., Комисията смята, че на този етап ФАВТ притежава необходимите способност и желание за отстраняване на пропуските по отношение на безопасността. На това основание Комисията заключи, че не е необходимо руските органи по въздухоплаването или въздушни превозвачи с издадено в Русия свидетелство да бъдат изслушани пред Комитета за авиационна безопасност.
 (80)
 Поради това и в съответствие с общите критерии, определени в приложението към Регламент (ЕО) No 2111/2005, Комисията смята, че на този етап няма основания за изменение на списъка на въздушните превозвачи, на които е наложена оперативна забрана в границите на Съюза, чрез включване на въздушни превозвачи от Русия.
 (81)
 Държавите членки следва да продължат да проверяват дали международните стандарти за безопасност действително се спазват от въздушните превозвачи от Русия, като извършват приоритетни наземни инспекции в съответствие с Регламент (ЕС) No 965/2012.
 (82)
 В случай че при тези инспекции бъде установен непосредствен риск за безопасността, произтичащ от неспазване на международните стандарти за безопасност, Комисията може да наложи оперативна забрана на съответните въздушни превозвачи със свидетелства, издадени от Русия, и да ги включи в приложение А или приложение Б към Регламент (ЕО) No 474/2006.
 Въздушни превозвачи от Венесуела
 (83)
 На 6 март 2017 г. въздушният превозвач Avior Airlines със свидетелство, издадено във Венесуела, подаде заявление до EASA за разрешение за ОТД. EASA разгледа заявлението в съответствие с изискванията на Регламент (ЕС) No 452/2014. На 4 октомври 2017 г. EASA отхвърли заявлението за разрешение за ОТД на Avior Airlines от съображения във връзка с безопасността.
 (84)
 На 14 ноември 2017 г. Комисията и Комитетът за авиационна безопасност изслушаха Instituto Nacional de Aeronáutica Civil (INAC) и Avior Airlines в съответствие с Регламент (ЕО) No 2111/2005. След изслушването през ноември 2017 г. Комисията измени списъка на въздушните превозвачи, на които е наложена оперативна забрана в границите на Съюза, и въздушният превозвач Avior Airlines беше включен в приложение А към Регламент (ЕО) No 474/2006 (8).
 (85)
 След техническа среща, проведена на 29 август 2018 г., в съответствие с член 7 от Регламент (ЕО) No 2111/2005, на 14 ноември 2018 г. INAC взе участие в изслушване пред Комитета за авиационна безопасност. Въпреки че бяха въведени някои елементи на надзорна система, които изглеждат подходящи от гледна точка на структурата, броя на служителите по надзора, документираните процедури и планирането на инспекциите, от анализа на наличната информация